OpenLLM-France/wikimedia huggingface dataset:
# Johann Bach

Johann Bach (26 de novembre de 1604 - enterrat el 13 de maig de 1673) va ser un organista i compositor alemany.
Fill de Johannes (Hans) Bach, el patriarca de la branca dels Bach d'Erfurt, va néixer a Wechmar, Turíngia. Va viure durant la Guerra dels Trenta Anys, una època molt dura i que ell també va patir.
Va viure a casa del que seria futur sogre, Johannes Christoph Hoffmann, que era músic a Suhl. Es va estar per diferents ciutats de Turíngua, un temps a Arnstadt, més endavant a Schweinfurt (Baviera), on va fer d'ajudant de l'organista. Va seguir voltant per altres ciutats amb estades temporals, tornant a Wechmar. El 1634 aconsegueix un càrrec de director musical de l'Església de Sant Joan (Johanneskirche) d'Erfurt. El 1635 és Direktor der Ratsmusik i el 1636, organista a l'Església dels Predicadors (Predigerkirche) i simultàniament també en la Stadtmusicanten Companie.
En 1636 es va casar amb Barbara Hoffmann, la filla gran del seu mestre de Suhl. Va morir durant el part del seu fill i Johann, l'any 1637, es tornava a casar amb Hedwig Lämmerhirt, que provenia d'una família d'Erfurt.
Els seus fills van ser tots músics, directors, cantors o organistes en diferents esglésies.
* Johannes Christian Bach (1640-1682)
* Johann Aegidius Bach (1645-1716)
* Johann Nicolaus Bach (1653-1682)
La família Bach va tenir una presència dominant en la vida musical d'Erfurt. També els pares de Johann Sebastian Bach eren d'Erfurt i es van casar el 8 d'abril de 1668 en l'Església dels Comerciants (Kaufmannskirche). Aquest control musical per part dels Bach de l'activitat musical d'Erfurt arriba a incorporar la denominació bach per referir-se als músics de la ciutat fins i tot a finals del segle xviii quan ja no hi havia cap Bach fent l'ofici. Als arxius de la Kaufmannskirche més de seixanta batejos registrats.
Va compondre diverses obres vocals però poques han sobreviscut. És el primer Bach del qual es conserven obres escrites:
* L'ària a 4, Weint nicht um meinem Tod
* El motet coral a 6, Unser Leben ist ein Schatten

## Enllaços externs

* Notes i discografia

## Bibliografia

* Diccionario Enciclopédico de la Música "Música Maestro", Editorial Rombo, 1996, ISBN 8482570323
* Musicalia, Enciclopedia y Guía de la Música Clásica, Editorial Salvat, 1986, ISBN 8471378728
* Larousse de la musique, Librairie Larousse, 1957
# 4 ales

4 ales (també anomenat 4 ailes i en anglès 4 wings) és una escultura abstracta de l'artista estatunidenc Alexander Calder. Està exposada als jardins exteriors de l'entrada de la Fundació Joan Miró, a la muntanya de Montjuïc de Barcelona. L'obra va ser un regal de Calder a la fundació.
És una de les tres obres d'Alexander Calder de què disposa la fundació, juntament amb Corcovado, que es troba dins del museu i va ser una donació de Josep Lluís Sert, i Font de mercuri, instal·lada originalment al pavelló de la República Espanyola durant l'Exposició Internacional de París de 1937, que el mateix Calder va donar (com també 4 ales) a la Fundació com a testimoni de la seva amistat amb Miró.

## Descripció

L'obra consisteix en quatre plaques d'acer corbades pintades de vermell disposades talment que tres d'elles toquen el terra i suporten una base sobre la qual s'alça la quarta placa. De contorns arrodonits, les plaques tenen formes de fulles allargades, evocant les ales que donen nom a l'obra.
L'obra mesura 3,54 metres d'alçada per 3,2 metres d'amplada i 5 metres de llargada.

## Galeria

* 4 ales a la Fundació Joan Miró
* Primer pla de l'escultura
* Placa de l'obra
* Perfil

## Referències

* 1 2 «4 wings» (en anglès). Fundació Joan Miró. [Consulta: 14 juny 2015].
* ↑ (Malet, 1993) p.11)

## Bibliografia

* Malet, Rosa Maria. La Fundació Joan Miró i les seves col·leccions. Barcelona: Polígrafa, 1993. ISBN D.L. B-1804-1990.
Viccionari
# Ofèlia ofegada

Ofèlia ofegada és una escultura en bronze de l'artista madrileny Francisco López Hernández, situada als jardins de Vil·la Cecília de Barcelona.
L'escultura va ser encarregada pels arquitectes Elías Torres i José Antonio Martínez Lapeña a Francisco López Hernández per posar-la dins d'uns dels canals que envolten els jardins de Vil·la Cecília al districte de Sarrià-Sant Gervasi de la ciutat comtal. L'escultura és una representació realista a mida natural d'una dona jaient sobre una base rectangular i envoltada pel flux incessant d'aigua. Aquesta obra fa referència al tràgic final del personatge homònim de l'obra teatral Hamlet de William Shakespeare.

## Vegeu també

* Art públic de Barcelona

## Referències

* ↑ «Ofèlia ofegada». Art Públic. Ajuntament de Barcelona. [Consulta: 3 maig 2018].

## Bibliografia

* Jaume Capó i Aleix Catasús (2001). Barcelona Esculturas. Edicions Polígrafa. ISBN 84-343-0979-3.
* Jaume Fabre (1984). Monuments de Barcelona. Editorial L'Avenç. ISBN 84-85905-21-0.
# Dendropsophus anceps

Dendropsophus anceps és una espècie de granota que viu al Brasil.
Està amenaçada d'extinció per la pèrdua del seu hàbitat natural.

## Referències

* Potsch de Carvalho-e-Silva, S. & Rodrigues, M.T. 2004. Dendropsophus anceps. Llista Vermella d'Espècies Amenaçades de la UICN 2006. Consulta: 10 de gener de 2008.
# Si sigmoide

Els dos sins sigmoides (per la forma de corba en sigma o essa) són sins venosos dins del crani. Cadascun (dret i esquerre) rep la sang d'un si transvers, abocant la sang a la vena jugular interna corresponent.
# 20 centímetres

20 centímetres (títol original en castellà: 20 centímetros) és una pel·lícula espanyola dirigida per Ramón Salazar, estrenada l'any 2005. Aquesta pel·lícula ha estat doblada al català.

## Argument

Marieta, una dona transgènere, somia d'efectuar una cirurgia de reassignació sexual per a treure's els seus « 20 centímetres » que la molesten tant. Però el guapo Raúl, del qual està enamorada, estima sobretot Marieta pels centímetres en qüestió.
El film alterna escenes cantades, somiades per Marieta.

## Repartiment

* Mónica Cervera: Marieta
* Pablo Puyol: Raúl
* Miguel O'Dogherty: Tomás
* Concha Galán: Berta
* Macarena Gómez: Rebeca
* Lola Dueñas: la germana de Rebeca
* Pilar Bardem: Candelaria
* Juan Sanz: Gustavo
* Rossy de Palma: Ice Box
* Najwa Nimri: Bunny

## Premis i nominacions

* Biznaga de plata, premis de la crítica i premi al millor maquillatge al Festival del Film espanyol de Màlaga l'any 2005.
* Segona plaça al premi del públic jove per a Ramón Salazar al Festival Internacional de Cinema de Locarno l'any 2005.

## Referències

* 1 2 S.A., (ASI) Corporació Catalana de Mitjans Audiovisuals,. «ésAdir > Filmoteca: pel·lícules > 20 centímetres». [Consulta: 1r novembre 2018].
* ↑ «20 Centimeters». [Consulta: 1r novembre 2018].
* ↑ «20 centimètres». [Consulta: 1r novembre 2018].
# Vieux-Château

Vieux-Château és un municipi francès, situat al departament de la Costa d'Or i a la regió de Borgonya - Franc Comtat. L'any 2007 tenia 99 habitants.

## Demografia
### Població

El 2007 la població de fet de Vieux-Château era de 99 persones. Hi havia 40 famílies, de les quals 16 eren unipersonals (12 homes vivint sols i 4 dones vivint soles), 12 parelles sense fills i 12 parelles amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 89 habitatges, 45 eren l'habitatge principal de la família, 40 eren segones residències i 4 estaven desocupats. 88 eren cases i 1 era un apartament. Dels 45 habitatges principals, 42 estaven ocupats pels seus propietaris i 3 estaven llogats i ocupats pels llogaters; 2 tenien dues cambres, 10 en tenien tres, 11 en tenien quatre i 22 en tenien cinc o més. 27 habitatges disposaven pel capbaix d'una plaça de pàrquing. A 19 habitatges hi havia un automòbil i a 19 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Vieux-Château el 2009. :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 4 |
| 0 | 80 a 84 | 0 |
| 8 | 75 a 79 | 4 |
| 8 | 70 a 74 | 0 |
| 0 | 65 a 69 | 4 |
| 0 | 60 a 64 | 0 |
| 0 | 55 a 59 | 4 |
| 4 | 50 a 54 | 0 |
| 0 | 45 a 49 | 0 |
| 4 | 40 a 44 | 0 |
| 12 | 35 a 39 | 12 |
| 4 | 30 a 34 | 8 |
| 4 | 25 a 29 | 0 |
| 0 | 20 a 24 | 0 |
| 0 | 15 a 19 | 0 |
| 8 | 10 a 14 | 0 |
| 12 | 5 a 9 | 8 |
| 4 | 0 a 4 | 8 |

## Economia

El 2007 la població en edat de treballar era de 56 persones, 38 eren actives i 18 eren inactives. De les 38 persones actives 34 estaven ocupades (23 homes i 11 dones) i 4 estaven aturades (1 home i 3 dones). De les 18 persones inactives 5 estaven jubilades, 5 estaven estudiant i 8 estaven classificades com a «altres inactius».

### Activitats econòmiques

L'únic establiment que hi havia el 2007 era d'una empresa de serveis.
L'any 2000 a Vieux-Château hi havia 3 explotacions agrícoles que ocupaven un total de 462 hectàrees.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* ↑ Exploitations agricoles
* Résumé statistique Fitxa resum de dades estadístiques de Vieux-Château a l'INSEE.
* Évolution et structure de la population Fitxa amb el detall de dades de Vieux-Château a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# Tuxedo

Tuxedo (Transactions for Unix, Extended for Distributed Operations) és una plataforma de middleware per gestionar processos transaccionals distribuïts en entorns de computació distribuïda. Tuxedo és un middleware orientat a transaccions (en anglès Transaction Oriented Middleware, TOM).
Va ser desenvolupat inicialment per AT&T el 1984 per la creació i administració de sistemes de comerç electrònic (e-commerce) amb processos transaccionals en línia, sistemes OLTP (online transaction processing systems). La primera aplicació en què es va fer servir es deia LMOS.
Actualment és molt utilitzat a institucions financeres on es té un gran flux transaccional. Junt amb Weblogic són una capa important pel servei a tots els mitjans electrònics (Front).
En l'actualitat, Tuxedo és propietat d'Oracle. El seu servidor d'aplicacions WebLogic és molt popular.

## Referències

* ↑ Philip A. Bernstein; Eric Newcomer Principles of transaction processing. Morgan Kaufmann, 2009, p. 330–336. ISBN 978-1-55860-623-4.
* ↑ «Juan M. Andrade». Author biography. Pearson Education InformIT. [Consulta: 11 octubre 2011].
* ↑ The TUXEDO System: Software for Constructing and Managing Distributed Business Applications. Addison-Wesley, 1996, p. xxxiv. ISBN 0-201-63493-7.
* ↑ «Number 1 in Middleware: Oracle® Unveils BEA’s Role in Product Strategy for Next-generation Middleware». News release. Oracle Corportation, 01-07-2008 [Consulta: 11 octubre 2011].
# Dia internacional d'abraçar un medievalista

El Dia internacional d'abraçar un medievalista se celebra anualment cada 31 de març i reivindica la importància dels estudis històrics medievals. Fou fet públic el 31 de març de 2011 al New Yorker per part de Macy Halford la qual escrigué un article sobre aquest dia i la importància de la historiografia medieval (ella mateixa s'havia llicenciat en història medieval a la universitat), ja que segons ella aquesta historiografia sempre està molt interessada en el cos, l'aparença física i la bellesa, i té un interès profund en el fons de la cultural occidental, en la seva composició material i en els impulsos espirituals i intel·lectuals que la donen lloc. També destacà la tendència que els grups medievalistes tenen la idea de celebrar alguna festa de temàtica medieval en la qual serveixen vi calent, pastissos de carn picada, i alguna mescla multi animal com ara turducken (pavó farcit), o fins i tot un guisat de conill amb canyella i macís. És per això que per organitzar l'esdeveniment d'abraçar un medievalista, es creà una pàgina a Facebook on en els seus inicis hi havia fins a 3.721 inscrits on la gent publicava abraçades virtuals i acudits medievalistes. La idea original de celebrar aquest dia fou de Sarah Laseke la qual en aquells moments l'any 2011 estudiava un màster en Literatura Medieval a la Universitat d'Oxford. La parella de Sarh Laseke treballava que era bibliotecari s'havia apuntat a un esdeveniment del Dia bibliotecari aquell any 2011 i ella va pensar que els medievalistes també es mereixien un dia de celebració oficial, i ella va crear l'esdeveniment a Facebook en el qual volia cridar l'atenció sobre com els medievalistes provenen de diverses disciplines de recerca apassionants, com ara arquitectura, literatura, música, art, filosofia i cultura popular, així que el Dia Internacional d'abraçar un medievalista era una bona oportunitat de presentar al públic més ampli els estudis medievals.

## Referències

* ↑ Halford, Macy «Hug a Medievalist». The New Yorker, 31-03-2011 [Consulta: 1r abril 2023].
* ↑ «International Hug a Medievalist Day | UCL Researchers in Museums». [Consulta: 1r abril 2023].
* ↑ «International Hug a Medievalist Day - March 31, 2023 | internationaldays.co» (en anglès). [Consulta: 1r abril 2023].
* ↑ Medievalists.net. «Hug a Medievalist Day» (en anglès americà), 30-03-2013. [Consulta: 1r abril 2023].
* ↑ Mirzaliyeva, Maysara. «International Hug a Medievalist Day» (en anglès americà), 23-08-2022. [Consulta: 1r abril 2023].
* ↑ Khan, Arshiya. «International Hug a Medievalist Day 2023: Date, History, Facts, Activities» (en anglès americà), 30-03-2023. [Consulta: 1r abril 2023].
# Josep Maria Tremoleda Álvarez

Josep Maria Tremoleda Álvarez (Barcelona, 1946) és un dissenyador industrial català.
Estudia l'especialitat en la primera promoció d'aquesta disciplina a l'Escola Massana de Barcelona on va tenir com a mestre a Santiago Pey. El 1968 forma l'estudi Equip de disseny amb Josep Maria Massana Flotats (Barcelona 1947), Francesc Miravilles i Domènec.
Tots ells van ser membres fundadors el 1973 de 114, botiga de mobles i objectes per a la llar i estudi d'interiorisme que el 1981 es converteix en Mobles 114, editora de mobles, complements i llums.
Els seus dissenys es caracteritzen per l'alt nivell de qualitat tecnològica i funcional, alhora que intenten aconseguir la màxima optimització dels costos de producció. Josep Maria Tremoleda va ser president de l'ADI-FAD entre el 1989 i el 1990 i fundador de RED (Reunión de Empresas de Diseño) el 1993. La seva tasca ha estat reconeguda amb nombrosos premis com el Premio Nacional de Diseño a Mobles 114 l'any 2001. Alguns dels seus dissenys més emblemàtics són la prestatgeria TRIA (1978) o el banc Havana (1990).

## Referències

* ↑ «Fitxa al web del Disseny Hub Barcelona». Arxivat de l'original el 2012-11-27. [Consulta: 16 abril 2012].

## Enllaços externs

* Fitxa Arxivat 2012-11-27 a Wayback Machine. a la col·lecció de disseny industrial del Disseny Hub Barcelona
# 20 d'Aquari

20 d'Aquari (20 Aquarii) és una estrella de la Constel·lació d'Aquari de magnitud aparent 6,38. És una estrella gegant blanc-groga; posseeix una magnitud absoluta de 2,13 i la seva velocitat radial negativa indica que l'estrella s'apropa al sistema solar.
Es tracta d'una estrella situada a l'hemisferi celeste austral; el que comporta que pugui ser observada des de totes les regions habitades de la Terra, exceptuant el cercle polar àrtic. A l'hemisferi sud sembla circumpolar només en les àrees més internes de l'Antàrtida, sent de magnitud 6,4 i no observable a ull nu, tot i que si que ho és amb binoculars petits amb cel fosc. El millor període per a la seva observació és entre els mesos d'agost i desembre. El període de visibilitat és pràcticament el mateix en els dos hemisferis degut a la seva posició propera a l'equador celeste.

## Referències

* ↑ Afirmat a: Michigan catalogue of two-dimensional spectral types for the HD Stars, Vol. 5. Indicat a la font segons: SIMBAD. Llengua del terme, de l'obra o del nom: anglès. Data de publicació: 1999.
* 1 2 3 4 5 6 Afirmat a: Gaia Early Data Release 3. Indicat a la font segons: SIMBAD. Llengua del terme, de l'obra o del nom: anglès. Data de publicació: 3 desembre 2020.
* ↑ Ulrich Bastian «catàleg Tycho-2». Astronomy and Astrophysics, 01-03-2000, pàg. L27-L30.
* ↑ «Rotational velocities of A-type stars in the northern hemisphere. II. Measurement of v sin i» (en anglès). Astronomy and Astrophysics, 3, 01-10-2002, pàg. 897-911. DOI: 10.1051/0004-6361:20020943.
* ↑ «Pulkovo Compilation of Radial Velocities for 35 495 Hipparcos stars in a common system» (en anglès). Astronomy Letters, 11, 01-11-2006, pàg. 759–771. DOI: 10.1134/S1063773706110065.
# Tuxedo Park

Tuxedo Park és una població dels Estats Units a l'estat de Nova York. Segons el cens del 2000 tenia 731 habitants.

## Demografia

Segons el cens del 2000, Tuxedo Park tenia 731 habitants, 291 habitatges, i 215 famílies. La densitat de població era de 105,3 habitants per km².
Dels 291 habitatges en un 29,6% hi vivien nens de menys de 18 anys, en un 63,9% hi vivien parelles casades, en un 8,9% dones solteres, i en un 26,1% no eren unitats familiars. En el 21,6% dels habitatges hi vivien persones soles el 7,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,51 i el nombre mitjà de persones que vivien en cada família era de 2,88.
Per edats la població es repartia de la següent manera: un 22,2% tenia menys de 18 anys, un 5,1% entre 18 i 24, un 23,3% entre 25 i 44, un 37,3% de 45 a 60 i un 12,2% 65 anys o més.
L'edat mediana era de 45 anys. Per cada 100 dones de 18 o més anys hi havia 94,9 homes.
La renda mediana per habitatge era de 91.820 $ i la renda mediana per família de 102.056 $. Els homes tenien una renda mediana de 70.536 $ mentre que les dones 46.250 $. La renda per capita de la població era de 63.538 $. Entorn de l'1,9% de les famílies i el 4,4% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Tuxedo Park». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Tuxedo Park». American Fact Finder. Oficina del Cens dels Estats Units, 12-01-2010.
# Cámara Uruguaya del Libro

Cámara Uruguaya del Libro (en català: Cambra Uruguaiana de el Llibre) és una organització de llibreters, distribuïdors i editors per a la promoció del llibre i la lectura uruguaiana. Està ubicada al carrer Colón 1476 de Montevideo.
Fundada el 1944, està afiliada a la Unió Internacional d'Editors i al Grup Interamericà d'Editors. El 1978 va organitzar la Primera Fira Internacional del Llibre d'Uruguai. Des de llavors organitza anualment altres fires del llibre a Uruguai. Les més importants són la Fira Internacional del Llibre de Montevideo i la Fira del llibre Infantil i Juvenil. També organitza fires a Rivera, Durazno i San José, entre d'altres departaments. Esta formada per vuitanta empreses associades, agrupades en tres sectors: llibreters, editors i distribuïdors. El seu actual director és Álvaro Risso.
Anualment lliura tres guardons de literatura uruguaiana: el Premi Bartolomé Hidalgo, el Premi Llibre d'Or i el Premi Legió del Llibre d'Uruguai. El premi Bartolomé Hidalgo es lliura durant el transcurs de la Fira Internacional de Llibre en diverses categories: revelació; testimonis, memòries i biografies; assaig sobre història d'Uruguai; investigació i difusió científica; narrativa, poesia, literatura infantil juvenil; àlbum infantil i a la trajectòria. El premi Llibre d'Or està dedicat als llibres més venuts l'any anterior, en set categories. El premi Esforç Editorial a l'empresa o emprenedoria editorial de l'any. El premi Legió del Llibre es lliura a persones o institucions que col·laboren amb el desenvolupament i la divulgació del llibre i la lectura.

## Referències

* ↑ 180. «Comienza la Feria del Libro» (en castellà), 27-09-2011. [Consulta: 15 juliol 2021].
* ↑ Cámara Uruguaya del Libro. «Uruguay polo cultural del continente; se editan más de 1.800 títulos de libros nuevos por año» (en castellà). Arxivat de l'original el 15 de juliol 2021. [Consulta: 15 juliol 2021].
* ↑ Cámara Uruguaya del Libro. «Directorio» (en castellà). Arxivat de l'original el 18 de juliol 2021. [Consulta: 15 juliol 2021].
* ↑ El País. «Debe dar acceso a la cultura» (en castellà), 20-03-2015. [Consulta: 15 juliol 2021].
* ↑ Fumtep. «El Premio Bartolomé Hidalgo» (en castellà), 30-09-2017. [Consulta: 15 juliol 2021].
* ↑ El Observador. ««Los ganadores del premio Bartolomé Hidalgo a lo mejor de la literatura uruguaya»» (en castellà). [Consulta: 15 juliol 2021].
* ↑ Cámara Uruguaya del Libro. «Premiados Libro de Oro y Legión del Libro 2014» (en castellà), 11-12-2014. Arxivat de l'original el 2022-10-17. [Consulta: 15 juliol 2021].
* ↑ Unonoticias. «La Cámara Uruguaya del Libro entrega Libros de Oro a los más vendidos e integra nuevos legionarios» (en castellà), 16-12-2013. Arxivat de l'original el 2013-12-16. [Consulta: 15 juliol 2021].
# Shinichi Morishita

Shinichi Morishita (Shizuoka Prefectura de Shizuoka, Japó, 28 de desembre de 1960) és un exfutbolista japonès.

## Selecció japonesa

Shinichi Morishita va disputar 28 partits amb la selecció japonesa.

## Enllaços externs

* National Football Teams
* Japan National Football Team Database
# Abús de poder

L'abús de poder o abús d'autoritat és l'ús indegut d'un càrrec, que sobrepassa les consideracions jurídiques o socials que té assignades.
Sovint, es materialitza en una forma d'assetjament laboral escomesa pels alts càrrecs o treballadors amb un rang superior a les víctimes, situades en una posició inferior a l'organigrama de l'organització on es relacionen. Aquesta mena d'acte és omnipresent: pot tenir lloc en l'àmbit laboral, el familiar, l'esportiu, l'universitari i fins i tot als espais públics. Passa típicament al món del teatre i en relacions amoroses en què existeix una gran diferència d'edat entre els components. Segons la periodista Anna Vallhonesta, molts abusos sexuals constitueixen primordialment abusos de poder.
El poder que hi incita pot néixer de la tinença de capital, de la popularitat, de l'autoritat o de la influència en altri. En referència a això, l'escriptor Miquel Adam defensa la tesi que «l'abús de poder és consubstancial a l’exercici de l’autoritat».

## Referències

* 1 2 3 4 Vallhonesta, Anna. «L'abús de poder». RAC1, 21-01-2023. [Consulta: 1r juliol 2023].
* ↑ Benedicto, Vanesa; Gálvez, Beatriz. «Assetjament laboral i sexual: Les claus per saber si ets víctima d'assetjament laboral». RTVE, 20-03-2023. [Consulta: 1r juliol 2023].
* ↑ Juanico Llumà, Núria. «"L’abús de poder no pot quedar impune"». Diari Ara, 24-04-2021. [Consulta: 1r juliol 2023].
* ↑ Llimós, Albert; Juanico Llumà, Núria. «Assetjament sexual i abús de poder a alumnes de l’Institut del Teatre». Diari Ara, 20-02-2021. [Consulta: 1r juliol 2023].
* ↑ Tort, Lluís. «L’empleat ressentit». El Punt Avui. [Consulta: 1r juliol 2023].
# Vinya del Xic

La Vinya del Xic és una antiga vinya reconvertida en camps de conreu del municipi de Castell de Mur, al Pallars Jussà, a l'antic terme de Mur, en terres del poble de Puigmaçana.
Està situada al sud-est de la Vinya Vella del Xic, a ponent de la Masia del Xic, actualment en ruïnes.

## Etimologia

Aquesta vinya deu el seu nom a la seva pertinença a la veïna Masia del Xic.

## Enllaços externs

* Institut Cartogràfic de Catalunya; cal fer dos passos d'aproximació